b'\n_START_ARTICLE_\nUlm\n_START_SECTION_\nGeografi\n_START_PARAGRAPH_\nUlm ligger hvor elvene Blau og Iller renner ut i Donau i en h\xc3\xb8yde av 479 moh. De fleste delene av byen, inkludert gamlebyen, ligger p\xc3\xa5 den venstre bredden av Donau, bare distriktene Wiblingen, G\xc3\xb6gglingen, Donaustetten og Unterweiler ligger p\xc3\xa5 h\xc3\xb8yre bredde. P\xc3\xa5 h\xc3\xb8yde med gamlebyen, p\xc3\xa5 den andre siden av elva, ligger tvillingen Neu-Ulm i Bayern som er mindre enn Ulm. Neu-Ulm var frem til 1810 del av Ulm og har i dag i underkant av 50 000 innbyggere. Med unntak av Donau i s\xc3\xb8r er byen omgitt av skog og h\xc3\xb8yder som stiger til over 620 moh. Noen av dem er del av Schwabisk Alb. S\xc3\xb8r for Donau slutter sletter og h\xc3\xb8yder i den nordlige grensen til Alpene som befinner seg rundt 100\xc2\xa0km fra Ulm og er synlig fra byen p\xc3\xa5 klare dager._NEWLINE_Byen er delt inn i 18 distrikter (Stadtteile): Ulm-Mitte, B\xc3\xb6fingen, Donaustetten, Donautal, Eggingen, Einsingen, Ermingen, Eselsberg, G\xc3\xb6gglingen, Grimmelfingen, Jungingen, Lehr, M\xc3\xa4hringen, Oststadt, S\xc3\xb6flingen (med Harthausen), Unterweiler, Weststadt og Wiblingen. De n\xc3\xa6rmeste st\xc3\xb8rre byene er Augsburg og M\xc3\xbcnchen i syd\xc3\xb8st og Stuttgart i nordvest._NEWLINE_P\xc3\xa5 folkemunne blir Ulm kalt \xc2\xabT\xc3\xa5kerikets hovedstad\xc2\xbb. Statistikk viser derimot at solen skinner i snitt 1698 timer per \xc3\xa5r, bare sl\xc3\xa5tt av Freiburg. _NEWLINE_If\xc3\xb8lge unders\xc3\xb8kelsen \xc2\xabTysklands sunneste storby\xc2\xbb og byr Ulm sine borgere de beste levevilk\xc3\xa5rene. I unders\xc3\xb8kelsen var kriteriene luftforurensning, legedekning, sosial og \xc3\xb8konomisk tilstand, idrettstilbud og barnehagedekning._NEWLINE_Etter tyske forhold har byen gjennomsnittlige nedb\xc3\xb8rsmengder. Byen hadde 745\xc2\xa0mm nedb\xc3\xb8r og en gjennomsnittstemperatur p\xc3\xa5 8\xc2\xa0\xc2\xb0C i \xc3\xa5ret mellom 1971 og 2000. Flom er som regel f\xc3\xb8rst og fremst det alvorligste problemet n\xc3\xa5r begge elvene, Donau og Iller, samtidig f\xc3\xb8rer med seg smelte- og regnvann. Varmt v\xc3\xa6r i smelteperioden kan innen en halv dag f\xc3\xb8re til kraftige oversv\xc3\xb8mmelser.\n_START_SECTION_\nSamferdsel\n_START_PARAGRAPH_\nUlm ligger i krysningen av Bundesautobahn 8 som forbinder de st\xc3\xb8rste byene i det s\xc3\xb8rlige Tyskland, Stuttgart og M\xc3\xbcnchen, og Bundesautobahn 7 som er en av hovedfarts\xc3\xa5rene fra det nordlige til det s\xc3\xb8rlige Europa. Byen n\xc3\xa5s dermed enkelt fra b\xc3\xa5de Stuttgart (50 min) og M\xc3\xbcnchen (90 min) som har internasjonale lufthavner som betjener Ulm-omr\xc3\xa5det._NEWLINE_Ulm Hauptbahnhof, byens jernbanestasjon, er blant andre stoppested for en av de fremste toglinjene i Europa (Paris\xe2\x80\x93Strasbourg\xe2\x80\x93Stuttgart\xe2\x80\x93Ulm\xe2\x80\x93M\xc3\xbcnchen\xe2\x80\x93Wien\xe2\x80\x93Budapest). Den har ogs\xc3\xa5 direkte forbindelse til Berlin._NEWLINE_Ulm har et offentlig kollektivtransportsystem som er basert p\xc3\xa5 flere busslinjer og en sporveislinje. Parkeringsplasser for pendlere er tilgjengelig, samt parkeringsgarasjer i bykjernen. Flere av gatene i gamlebyen er g\xc3\xa5gater.\n_START_SECTION_\nUtdannelse og kultur\n_START_PARAGRAPH_\nUniversitetet i Ulm ble grunnlagt i 1967 og fokuserer p\xc3\xa5 naturvitenskap, medisin, ingeni\xc3\xb8rvitenskap og matematikk/\xc3\xb8konomi. Universitetet hadde 7246 studenter i 2005-06 og er dermed et av de mindre universitetene i Tyskland._NEWLINE_Ulm har ogs\xc3\xa5 en h\xc3\xb8gskole (Fachhochschule) som ble grunnlagt i 1960 som en offentlig skole for ingeni\xc3\xb8rkunst. Skolen har tallrike studenter fra hele verden som del av et internasjonalt utvekslingsprogram._NEWLINE_Inge Aicher-Scholl, Otl Aicher og Max Bill grunnla i 1953 Hochschule f\xc3\xbcr Gestaltung (HfG Ulm), en designskole i bauhaustradisjonen. Denne ble lagt ned i 1968._NEWLINE_Ulms offentlige bibliotek (Stadtbibliothek Ulm) har over 480 000 trykte medier. Byen har et offentlig teater med drama, opera og ballett, flere sm\xc3\xa5 teatre og et profesjonelt filharmonisk orkester.'